กฎกระทรวงกำหนดเรื่องการจัดซื้อจัดจ้างกับหน่วยงานของรัฐที่ใช้สิทธิอุทธรณ์ไม่ได้ พ.ศ. 2568
ประกาศวันที่ 2025-04-18

content: กฎกระทรวง กำหนดเรื่องการจัดซื้อจัดจ้างกับหน่วยงานของรัฐที่ใช้สิทธิอุทธรณ์ไม่ได้ พ.ศ. ๒๕๖๘
content: อาศัยอำนาจตามความในมาตรา ๕ วรรคหนึ่ง และมาตรา ๑๑๕ (๔) แห่งพระราชบัญญัติการจัดซื้อจัดจ้างและการบริหารพัสดุภาครัฐ พ.ศ. ๒๕๖๐ รัฐมนตรีว่าการกระทรวงการคลังออกกฎกระทรวงไว้ ดังต่อไปนี้
sectionNo: 1
content: ข้อ ๑ กฎกระทรวงนี้ให้ใช้บังคับตั้งแต่วันถัดจากวันประกาศในราชกิจจานุเบกษาเป็นต้นไป
sectionNo: 2
content: ข้อ ๒ ให้ยกเลิกกฎกระทรวงกำหนดเรื่องการจัดซื้อจัดจ้างกับหน่วยงานของรัฐที่ใช้สิทธิอุทธรณ์ไม่ได้ พ.ศ. ๒๕๖๐
sectionNo: 3
content: ข้อ ๓ ผู้ซึ่งได้ยื่นข้อเสนอเพื่อทำการจัดซื้อจัดจ้างกับหน่วยงานของรัฐไม่มีสิทธิอุทธรณ์เกี่ยวกับการจัดซื้อจัดจ้างพัสดุในเรื่อง ดังต่อไปนี้ (๑) คุณสมบัติของผู้ยื่นข้อเสนอรายอื่นที่เข้าร่วมการจัดซื้อจัดจ้างพัสดุในครั้งนั้น ในกรณีที่หน่วยงานของรัฐจัดซื้อจัดจ้างโดยวิธีประกาศเชิญชวนทั่วไป
sectionNo: 3
content: ด้วยวิธีตลาดอิเล็กทรอนิกส์ (๒) ขอบเขตของงานหรือรายละเอียดคุณลักษณะเฉพาะของพัสดุ ในกรณีที่หน่วยงานของรัฐเปิดโอกาสให้มีการรับฟังความคิดเห็นจากผู้ประกอบการก่อนจะทำการจัดซื้อจัดจ้าง และผู้ซึ่งได้ยื่นข้อเสนอนั้นมิได้วิจารณ์หรือเสนอแนะร่างขอบเขตของงานหรือรายละเอียดคุณลักษณะเฉพาะของพัสดุดังกล่าว (๓)
sectionNo: 3
content: การที่ผู้ซึ่งได้ยื่นข้อเสนอนั้นมิได้เป็นผู้ประกอบการงานก่อสร้างหรือผู้ประกอบการพัสดุอื่นที่ขึ้นทะเบียนไว้กับกรมบัญชีกลาง ในกรณีที่การจัดซื้อจัดจ้างนั้นเป็นงานก่อสร้างหรือพัสดุอื่นที่ผู้ประกอบการต้องขึ้นทะเบียนไว้กับกรมบัญชีกลางตามมาตรา ๕๑ หรือมาตรา ๕๒ แล้วแต่กรณี (๔)
sectionNo: 3
content: ผลการพิจารณาผู้ได้รับการคัดเลือก ในกรณีที่หน่วยงานของรัฐจัดซื้อจัดจ้างด้วยวิธีคัดเลือกตามมาตรา ๕๖ (๑) (ค) (๕) การที่ผู้ซึ่งได้ยื่นข้อเสนอนั้นขาดคุณสมบัติหรือมีลักษณะต้องห้ามตามมาตรา ๖๔ วรรคหนึ่ง (๖)
sectionNo: 3
content: การที่ผู้ซึ่งได้ยื่นข้อเสนอนั้นมิได้ยื่นหลักประกันการเสนอราคาหรือยื่นหลักประกันการเสนอราคาไม่เป็นไปตามที่กำหนดในระเบียบกระทรวงการคลังว่าด้วยการจัดซื้อจัดจ้างและการบริหารพัสดุภาครัฐ หรือไม่เป็นไปตามเงื่อนไขการยื่นหลักประกันการเสนอราคาตามที่กำหนดในเอกสารเชิญชวน (๗)
sectionNo: 3
content: การที่ผู้ซึ่งได้ยื่นข้อเสนอนั้นนำผลงานซึ่งเป็นของบุคคลอื่นหรือที่ได้รับโอนจากบุคคลอื่นมายื่นเป็นผลงานของตน อันไม่เป็นไปตามหลักเกณฑ์ที่กำหนดไว้ในเอกสารเชิญชวนหรือหนังสือเชิญชวน (๘) การเปลี่ยนแปลงประกาศผลผู้ชนะการจัดซื้อจัดจ้างหรือผู้ได้รับการคัดเลือก
sectionNo: 3
content: โดยให้ผู้ซึ่งเสนอราคาต่ำหรือผู้ซึ่งได้คะแนนรวมสูงรายถัดไปตามลำดับเป็นผู้ชนะการจัดซื้อจัดจ้างหรือผู้ได้รับการคัดเลือกแทน เนื่องจากผู้ยื่นข้อเสนอรายที่ชนะการจัดซื้อจัดจ้างหรือที่ได้รับการคัดเลือกไว้เดิมไม่ยอมเข้าทำสัญญาหรือข้อตกลงกับหน่วยงานของรัฐภายในเวลาที่กำหนด
sectionNo: 3
content: หรือถูกแจ้งเวียนให้เป็นผู้ทิ้งงานก่อนการทำสัญญาหรือข้อตกลงกับหน่วยงานของรัฐ
sectionNo: 4
content: ข้อ ๔ ในกรณีที่มีการยื่นอุทธรณ์เรื่องตามข้อ ๓ (๓) (๔) (๕) (๖) (๗) หรือ (๘) ไว้แล้วก่อนวันที่กฎกระทรวงนี้ใช้บังคับและยังอยู่ในระหว่างการพิจารณา ให้ดำเนินการพิจารณาอุทธรณ์นั้นต่อไปจนกว่าจะแล้วเสร็จ
content: ให้ไว้ ณ วันที่ ๓ เมษายน พ.ศ. ๒๕๖๘ พิชัย ชุณหวชิร รัฐมนตรีว่าการกระทรวงการคลัง
content: หมายเหตุ :- เหตุผลในการประกาศใช้กฎกระทรวงฉบับนี้ คือ โดยที่เป็นการสมควรปรับปรุงเรื่องการจัดซื้อจัดจ้างกับหน่วยงานของรัฐที่ใช้สิทธิอุทธรณ์ไม่ได้ให้เหมาะสมยิ่งขึ้น เพื่อมิให้การพิจารณาอุทธรณ์เป็นปัญหาและอุปสรรคทำให้การดำเนินการจัดซื้อจัดจ้างล่าช้าโดยไม่มีเหตุอันสมควร
content: จนส่งผลให้การใช้จ่ายเงินงบประมาณของหน่วยงานของรัฐไม่เป็นไปตามเป้าหมาย จึงจำเป็นต้องออกกฎกระทรวงนี้